b'\n_START_ARTICLE_\nWolof (folkeslag)\n_START_PARAGRAPH_\nWolof-folket er en vestafrikansk etnisk gruppe, der findes i det nordvestlige Senegal, Gambia og de sydvestlige kystomr\xc3\xa5der i Mauritanien. I Senegal er wolof-folket den st\xc3\xb8rste etniske gruppe (~39%), mens de andre steder er en minoritet. De henviser til sig selv som Wolof og taler sproget wolof \xe2\x80\x93 en vestatlantisk gren af Niger-Congo-familien af sprog._NEWLINE_Deres tidlige historie er uklar, og kendes hovedsageligt fra mundtlig overlevering, som forbinder dem til Almoraviderne. Den tidligste dokumenterede ben\xc3\xa6vnelse af wolof-folket findes blandt dokumenter fra den italienske, portugisisk-finansierede rejsende Alvise Cadamosto, som n\xc3\xa6vnte veletablerede islamiske wolof-h\xc3\xb8vdinge, der blev r\xc3\xa5dgivet af muslimske r\xc3\xa5dgivere og gejstlige. Wolof-folket tilh\xc3\xb8rte det middelalderlige Wolof-rige i Senegambia-regionen._NEWLINE_Der kendes intet til Wolof-folkets pr\xc3\xa6-islamiske religi\xc3\xb8se traditioner, og den mundtlige overlevering beskriver dem som tilh\xc3\xb8rende islam siden Kongeriget Wolof blev grundlagt. Der er dog efterladt historiske beviser af islamiske l\xc3\xa6rde og europ\xc3\xa6iske rejsende, som antyder at Wolof-krigere og herskere ikke konverterede til islam, men dog accepterede og benyttede sig af muslimske gejstlige som r\xc3\xa5dgivere og administratorer. I og efter det 18. \xc3\xa5rhundrede blev Wolof-folket ramt af de voldsomme jihader i Vestafrika, hvilket udl\xc3\xb8ste interne uenigheder blandt Wolofer om islam. I det 19. \xc3\xa5rhundrede, da de koloniale franske tropper erkl\xc3\xa6rede krig mod Wolof-konged\xc3\xb8mmerne, modsatte Wolof-folket sig de franske og konverterede til islam. Nuv\xc3\xa6rende Wolofer er hovedsageligt sufi-muslimer der tilh\xc3\xb8rer de islamiske broderskaber Mourid og Tijaniyyah._NEWLINE_Ligesom mange vestafrikanske etniske grupperinger har wolof-folket historisk vedligeholdt en rigid, endogam social stratificering, der omfattede adlen, gestligheden, kaster og slaver. Woloferne var t\xc3\xa6t p\xc3\xa5 de franske koloniale herskere, blev integrerede i koloniernes administration og har domineret senegalesisk kultur og \xc3\xb8konomi siden landets uafh\xc3\xa6ngighed. De omtales ogs\xc3\xa5 som Chelofes, Galofes, Lolof, Jolof, Olof, Volof, Wolluf og Yolof.'